CELEX: 52017PC0769
Language: hu
Date: 2017-12-19
Title: Javaslat AZ EURÓPAI PARLAMENT ÉS A TANÁCS RENDELETE Az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről szóló 256/2014/EU európai parlamenti és tanácsi rendelet hatályon kívül helyezéséről

EURÓPAI BIZOTTSÁG
            Brüsszel, 2017.12.19.
            COM(2017) 769 final
            2017/0347(COD)
            Javaslat
            AZ EURÓPAI PARLAMENT ÉS A TANÁCS RENDELETE
            Az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről szóló 256/2014/EU európai parlamenti és tanácsi rendelet hatályon kívül helyezéséről 
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A 256/2014/EU rendelet (továbbiakban: a rendelet) hatályon kívül helyezésére irányuló alábbi javaslat a Bizottság REFIT programja és a jobb szabályozásra vonatkozó kötelezettségvállalás összefüggésében kerül előterjesztésre. A cél egy célravezető és kiváló minőségű jogszabályi keret biztosítása az Európai Parlament, az Európai Unió Tanácsa és az Európai Bizottság közötti, a jogalkotás minőségének javításáról szóló intézményközi megállapodásában
                  1
                foglaltak szerint. A Bizottság úgy találta, hogy az említett rendelet már nem célravezető, és javasolja annak hatályon kívül helyezését.
            
            
               2014. február 26-án elfogadták az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről szóló 256/2014/EU rendeletet annak biztosítása érdekében, hogy az EU energiapolitikája hatékony módon fejlődjön, és megfeleljen az EU valós igényeinek. A rendeletet támogatta az 1113/2014/EU bizottsági végrehajtási rendelet (2014. október 16.), amely a 256/2014/EU rendelet
                  2
                3. és 5. cikkében említett adatközlés formátumát és technikai részleteit határozza meg.
            
            
               Az Európai Unió működéséről szóló szerződés 194. cikke alapján a 256/2014/EU rendelet és az 1113/2014/EU bizottsági végrehajtási rendelet előírta a tagállamok számára, hogy tájékoztassák a Bizottságot azon beruházási projektekről, amelyek építési vagy leszerelési munkálatai megkezdődtek, illetve amelyekkel kapcsolatban végleges beruházási döntés született. Ily módon a Bizottságnak hozzáférést kellett kapnia a termelési, szállítási és tárolási kapacitásokkal kapcsolatos tervezett fejlesztésekre, valamint a különböző energiaipari ágazatokban az EU számára jelentős és a jövőbeli energiaügyi és beruházási politikák szempontjából fontos projektekre vonatkozó adatokhoz és információkhoz.
            
            
               Vagyis a rendelet célja az volt, hogy átfogó képet adjon a Bizottság számára az uniós energiaipari infrastruktúrát érintő beruházások alakulásáról annak érdekében, hogy a Bizottság jobban el tudja látni az energiaellátással kapcsolatos feladatait. 
            
            
               Az e rendelet szerinti kötelezettségek már hatályban voltak az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről és a 736/96/EK rendelet hatályon kívül helyezéséről szóló, 2010. június 24-i 617/2010/EU, Euratom tanácsi rendelet
                  3
                alapján. A Bíróság annak hibás jogalapja miatt megsemmisítette a 617/2010/EU, Euratom tanácsi rendeletet
                  4
               , de annak hatálya a 256/2014/EU rendelet elfogadásáig fennmaradt. 
            
            
               A tagállamok háromszor tettek jelentést (2011, 2013 és 2015), mivel az említett rendeletből és elődjéből, a 617/2010/EU, Euratom tanácsi rendeletből eredő kötelezettségek hatályban voltak. Ezért elegendő idő telt el a Bizottság számára ahhoz, hogy bizonyítékokon alapuló kritikai elemzést végezhessen arról, hogy a rendelet a várt eredményekkel járt-e. 
            
            
               2.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Utólagos értékelések, célravezető szabályozás és egyszerűsítés
            
            
               A Bizottság három külső tanulmányt készíttetett azt követően, hogy a három tagállami jelentéstételi eljárás az említett rendelet és annak elődje alapján lezajlott. A tanulmányok megállapításai fényében a Bizottság 2016-ban a 256/2014/EU rendelet 11. cikkének megfelelően felülvizsgálta a rendeletet. Ez részét képezte egy szélesebb körű célravezetőségi vizsgálatnak, amely az energiaügyi jogszabályok szerinti tervezési és jelentéstételi kötelezettségekre terjedt ki. A Bizottság 2016. novemberében közzétette az értékelést
                  5
               , az energiaunió irányításáról szóló rendeletre irányuló javaslatával
                  6
                együtt. 
            
            
               Ez az eljárás a következőket tárta fel:
            
            
               1.Jelentős átfedések vannak az említett rendelet szerinti jelentéstételi kötelezettségek, valamint az ENTSO-E
                  7
                és az ENTSO-G
                  8
                jelentéstételi kötelezettségei között, így a rendelet szerinti kötelezettségek alig vagy egyáltalán nem tartalmaznak hozzáadott értéket. 
            
            
               2.A tagállamok által az említett rendelet alapján rendelkezésre bocsátott információk nagy része könnyen beszerezhető más forrásokból is: ENTSO-k (az átvitelirendszer-üzemeltetők európai hálózatai), TYNDP-k (tízéves hálózatfejlesztési tervek), az átvitelirendszer-üzemeltetők és a közüzemi társaságok éves jelentései, nemzeti ágazati fejlesztési tervek (pl. a megújuló energiaforrásokra vonatkozó cselekvési tervek) stb. Ezenkívül a Bizottság rendszeresen gyűjt piaci információkat az energiapiaci figyelő rendszerén (EMOS) keresztül.
            
            
               3.A három végrehajtott eljárás során összegyűjtött adatok csak az EU energiaágazatának mintegy felét fedték le.
            
            
               4.A rendelet egyes követelményeinek végrehajtásában rejlő nehézségek – különösen a jövőbeli kapacitásra vonatkozóan benyújtandó információk tekintetében – kétségessé tették a három végrehajtott jelentéstételi eljárás hasznosságát.
            
            
               A Bizottság tehát arra a következtetésre jutott, hogy a 256/2014/EU rendelet nem hozta meg a várt eredményeket. Ezért javasolni kell annak hatályon kívül helyezését.
            
            
               •Az érdekelt felekkel folytatott konzultációk
            
            
               Az energiaunió irányításáról szóló jogalkotási kezdeményezésre irányuló javaslatát
                  9
                előkészítő munka részeként a Bizottság széles körű konzultációt folytatott az érdekelt felek, a polgárok és a tagállamok véleményének és hozzászólásainak összegyűjtése céljából. A konzultáció azt a kérdést tette fel, hogy az energia területén meglévő tervezési és jelentéstételi szabályokat hogyan lehetne javítani az energiaunió céljainak elérése és az adminisztratív terhek csökkentése érdekében.
            
         
         
            
               A nyilvános konzultáció 2016. január 11-én indult, több mint 12 hétig tartott, és 2016. április 22-én zárult le. A válaszok felhasználásra kerültek a Bizottságnak a meglévő tervezési és jelentéstételi kötelezettségekre vonatkozó értékelésében és célravezetőségi vizsgálatában, valamint az energiaunió irányításáról szóló jogalkotási javaslatának hatásvizsgálatában.
            
            
               A konzultációban részt vevő válaszadók azonosították azokat a 256/2014/EU rendelet szerinti kötelezettségeket, amelyeket hatályon kívül lehetne helyezni
                  10
               .
            
            
            
               3.A JAVASLAT JOGI ELEMEI
            
            
               A javaslat hatályon kívül helyezi az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről, a 617/2010/EU, Euratom tanácsi rendelet felváltásáról és a 736/96/EK tanácsi rendelet hatályon kívül helyezéséről szóló, 2014. február 26-i 256/2014/EU európai parlamenti és a tanácsi rendeletet.
            
            
               A 256/2014/EU rendelet jogalapja, nevezetesen az Európai Unió működéséről szóló szerződés 194. cikke a rendes jogalkotási eljárás hatálya alá tartozik. A Bizottság ezért javasolja az Európai Parlamentnek és a Tanácsnak az említett rendelet hatályon kívül helyezését.
            
            
               4.KÖLTSÉGVETÉSI VONZATOK 
            
            
               A rendeletnek igen korlátozott költségvetési vonzatai voltak, amelyek az informatikai technológiákra, adatok beszerzésére és a szakértők költségtérítésére vonatkoztak. A tagállamok költségvetésében sem volt várható jelentős közvetlen hatás.
            
            
               A rendelet hatályon kívül helyezése megszünteti a hozzá kapcsolódó korlátozott kiadásokat. Elősegíti a Bizottság és a tagállamok forrásainak racionalizálását azáltal, hogy megszünteti a kettős jelentéstételi kötelezettségeket és a más, jó minőségű forrásokon keresztül rendelkezésre álló adatok feldolgozását.
            
            
               2017/0347 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               Az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről szóló 256/2014/EU európai parlamenti és tanácsi rendelet hatályon kívül helyezéséről 
               
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 194. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  11
               ,
            
            
               tekintettel a Régiók Bizottságának véleményére
                  12
               , 
            
            
               rendes jogalkotási eljárás keretében,
            
         
         
            
               mivel:
            
            
               (1)Az Európai Parlament és az Európai Unió Tanácsa, valamint az Európai Bizottság a jogalkotás minőségének javításáról szóló, 2016. április 13-i intézményközi megállapodásban
                  13
                megerősítette közös kötelezettségvállalását a jogszabályok frissítésére és egyszerűsítésére vonatkozóan.
            
            
               (2)A jogszabályok megtisztítása és azok mennyiségének csökkentése érdekében meg kell határozni azokat a jogszabályokat, amelyek elavultak vagy már nem felelnek meg a célnak. Az ilyen jogszabályok hatályon kívül helyezése a jogalkotási keret átláthatóságát, érthetőségét és könnyű használhatóságát biztosítja.
            
            
               (3)A 256/2014/EU európai parlamenti és tanácsi rendelet
                  14
                előírta a tagállamok számára, hogy tájékoztassák a Bizottságot azon beruházási projektekről, amelyek építési vagy leszerelési munkálatai megkezdődtek, illetve amelyekkel kapcsolatban végleges beruházási döntés született. 
            
            
               (4)A 256/2014/EU rendelet szerinti, a beruházási projektekre, valamint az azokhoz kapcsolódó egyes információkra és adatokra vonatkozó bejelentési kötelezettségek a 617/2010/EU, Euratom tanácsi rendelet
                  15
                alapján már léteztek. A Bíróság megsemmisítette a 617/2010/EU, Euratom tanácsi rendeletet
                  16
               , mivel jogalapja nem volt megfelelő, de fenntartotta annak hatályát a 256/2014/EU rendelet elfogadásáig. 
            
            
               (5)Az előző jogalkotási keret célja az volt, hogy adatokat és információkat szolgáltasson a Bizottság számára a termelési, szállítási és tárolási kapacitásokkal kapcsolatos tervezett fejlesztésekről, valamint különböző energiaipari ágazatokban megvalósuló projektekről. Arra irányult, hogy átfogó képet adjon a Bizottság számára az uniós energiaipari infrastruktúrát érintő beruházások alakulásáról.
            
            
               (6)A 256/2014/EU rendelet és a 617/2010/EU, Euratom tanácsi rendelet szerinti kötelezettségek létrehozása óta három jelentéstételi eljárásra került sor (2011-ben, 2013-ban és 2015-ben). Ezen túlmenően a Bizottság három külső tanulmányt készíttetett azt követően, hogy a három tagállami jelentéstételi eljárás a 256/2014/EU rendelet alapján lezajlott. Következésképpen elegendő idő telt el és elég tapasztalat gyűlt össze a Bizottság számára ahhoz, hogy bizonyítékokon alapuló kritikai elemzést végezhessen arról, hogy a rendelet a várt eredményekkel járt-e. 
            
            
               (7)2016-ban a Bizottság elvégezte a 256/2014/EU rendelet 11. cikkében előírt felülvizsgálatot, beleértve az érdekelt felekkel folytatott konzultációt, amely az összes tervezési és jelentéstételi kötelezettségre kiterjed az energiaágazatban. A Bizottság arra a következtetésre jutott, hogy jelentős átfedések vannak a 256/2014/EU rendelet szerinti jelentéstételi kötelezettségek, valamint az ENTSO-E és ENTSO-G felé irányuló jelentéstételi kötelezettségek között. Az is nyilvánvalóvá vált, hogy a kapott információk és adatok minősége és megfelelősége gyakran rossz volt, és hogy ezek az információk és adatok más utakon is eljutottak a Bizottsághoz, például az ENTSO-kon (az átvitelirendszer-üzemeltetők európai hálózatai), a TYNDP-ken (tízéves hálózatfejlesztési tervek), az átvitelirendszer-üzemeltetők és a közüzemi társaságok éves jelentésein, a nemzeti ágazati fejlesztési terveken stb. keresztül. Ezenkívül az is kiderült, hogy a Bizottság az energiapiaci figyelő rendszerén (EMOS) keresztül közvetlenül hozzáfért a piaci adatokhoz.
            
            
               (8)A 256/2014/EU rendelet ezért nem hozta meg a várt eredményeket a Bizottsághoz beérkezett adatok és információk mennyisége, minősége és megfelelősége tekintetében.
            
            
               (9)Következésképpen a 256/2014/EU rendeletet hatályon kívül kell helyezni,
            
            
               ELFOGADTA EZT A RENDELETET:
            
            
               1. cikk
            
            
               A 256/2014/EU rendelet hatályát veszti.
            
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  Az Európai Parlament részéről
                        A Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Intézményközi megállapodás az Európai Parlament, az Európai Unió Tanácsa és az Európai Bizottság között a jogalkotás minőségének javításáról. 
                  HL L 123., 2016.5.12., 1-14. o.
               
               
                  
                     (2)
                  
                        HL L 302., 2014.10.22., 26. o. 
               
               
                  
                     (3)
                  
                        
                  HL L 180., 2010.7.15., 7. o.
               
               
                  
                     (4)
                  
                        Az Európai Bíróság 2012. szeptember 6-án, a C-490/10. sz. ügyben hozott ítélete, Parlament kontra Tanács (EBHT 2012 I-0000.)
               
               
                  
                     (5)
                  
                        Bizottsági szolgálati munkadokumentum (2016) 396 final 
                  http://ec.europa.eu/energy/sites/ener/files/documents/1_en_autre_document_travail_service_part1_v4.pdf
               
               
                  
                     (6)
                  
                        COM(2016) 0759 final/2 – 2016/0375 (COD). A Bizottság javaslata: Az Európai Parlament és a Tanács rendelete az energiaunió irányításáról, valamint a 94/22/EK irányelv, a 98/70/EK irányelv, a 2009/31/EK irányelv, a 663/2009/EK rendelet, a 715/2009/EK rendelet, a 2009/73/EK irányelv, a 2009/119/EK tanácsi irányelv, a 2010/31/EU irányelv, a 2012/27/EU irányelv, a 2013/30/EU irányelv és az (EU) 2015/652 tanácsi irányelv módosításáról és az 525/2013/EU rendelet hatályon kívül helyezéséről. 
               
               
                  
                     (7)
                  
                        A villamosenergia-piaci átvitelirendszer-üzemeltetők európai hálózata.
               
               
                  
                     (8)
                  
                        A gázpiaci átvitelirendszer-üzemeltetők európai hálózata.
               
               
                  
                     (9)
                  
                        COM(2016) 0759 final/2 – 2016/0375 (COD). A Bizottság javaslata: Az Európai Parlament és a Tanács rendelete az energiaunió irányításáról, valamint a 94/22/EK irányelv, a 98/70/EK irányelv, a 2009/31/EK irányelv, a 663/2009/EK rendelet, a 715/2009/EK rendelet, a 2009/73/EK irányelv, a 2009/119/EK tanácsi irányelv, a 2010/31/EU irányelv, a 2012/27/EU irányelv, a 2013/30/EU irányelv és az (EU) 2015/652 tanácsi irányelv módosításáról és az 525/2013/EU rendelet hatályon kívül helyezéséről. 
               
               
                  
                     (10)
                  
                        Lásd ugyanott, SWD(2016) 396 final, 118. o.
               
               
                  
                     (11)
                  
                        HL C […], […], […] o.
               
               
                  
                     (12)
                  
                        HL C […], […], […] o.
               
               
                  
                     (13)
                  
                        HL L 123., 2016.5.12., 1. o.
               
               
                  
                     (14)
                  
                        Az Európai Parlament és a Tanács 256/2014/EU rendelete (2014. február 26.) az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről, a 617/2010/EU, Euratom tanácsi rendelet felváltásáról és a 736/96/EK tanácsi rendelet hatályon kívül helyezéséről (HL L 84., 2014.3.20., 61. o.).
               
               
                  
                     (15)
                  
                        A Tanács 617/2010/EU, Euratom rendelete (2010. június 24.) az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről és a 736/96/EK rendelet hatályon kívül helyezéséről (
                  HL L 180., 2010.7.15., 7. o.
                  ).
               
               
                  
                     (16)
                  
                        Az Európai Bíróság 2012. szeptember 6-án, a C-490/10. sz. ügyben hozott ítélete, Parlament kontra Tanács, ECLI:EU:C:2012:525.